קליפורניה

‏ ‏ קליפורניה (באנגלית: California) היא מדינה הממוקמת במערב ארצות הברית. קליפורניה היא המדינה המאוכלסת ביותר בארצות הברית. קליפורניה מתהדרת בגאוגרפיה מגוונת הכוללת בין היתר את הפסגות של רכס הרי סיירה נבאדה ואת מדבר מוהאבי הצחיח, את אזור העמק המרכזי הפורה ואת רצועת החוף המרהיבה לאורך האוקיינוס השקט. קליפורניה מכילה את מרכז תעשיית הבידור האמריקנית, וכמו גם פלאי טבע שמושכים אליה מיליוני מבקרים מדי שנה. קליפורניה מכילה אטרקציות נודעות רבות, כולל דיסנילנד, גשר שער הזהב, הפארק הלאומי יוסמיטי והר ויטני אשר הוא ההר הגבוה ביותר בחלק היבשתי הרציף של ארצות הברית. לערי קליפורניה שפע של חוויות תרבותיות, ממוזיאונים וגלריות לאמנות ועד לפסטיבלי מוזיקה ושוקי אוכל. הערים המרכזיות במדינה הן סן פרנסיסקו, לוס אנג'לס וסן דייגו. סן פרנסיסקו ידועה במיוחד בעבור הארכיטקטורה הוויקטוריאנית הססגונית של חלק מהמבנים שבה, בעוד שלוס אנג'לס היא אחת מערי הבילויים הבולטות בעולם אשר מכילה פארקי שעשועים רבים ואזורי שופינג רבים במיוחד. סן דייגו לעומת זאת מכילה חופים מרהיבים רבים ואת אחד מגני החיות הנודעים בעולם. חובבי הטבע ימצאו הרבה מה לעשות בקליפורניה. קליפורניה מכילה תשעה פארקים לאומיים, כולל הפארק הלאומי יוסמיטי, הפארק הלאומי עץ יהושע, המציעים נופים עוצרי נשימה והזדמנויות רבות לטיולי הליכה, קמפינג וטיפוס צוקים. החופים של קליפורניה מהווים גם הם אטרקציה מרכזית, ובחופים תוכלו גם לקחת חלק במגוון גדול של פעילויות כמו בין היתר גלישת גלים, שחייה או סתם להירגע ולהשתזף. קליפורניה ידועה גם בעבור הסצנה הקולינרית המגוונת והחדשנית שלה. אזורי ייצור היין של המדינה, כמו נאפה וסונומה, מהווים אטרקציות מרכזיות לחובבי היין. == אזורים == == יישובים בולטים בעלי עניין תיירותי == יישובים בולטים בקליפורניה אשר בעלי עניין תיירותי: 1 לוס אנג'לס‏ (Los Angeles‏) העיר המאוכלסת ביותר בקליפורניה והעיר השנייה המאוכלסת ביותר בארצות הברית. לוס אנג'לס היא מרכז בין-לאומי המהווה את מקום מושבה של תעשיית הקולנוע האמריקנית ושל אמנים ידועי דבר. היא כוללת מזג אוויר מצוין, מפורסמת בחופי הרחצה שלה ומוקפת בהרים, עמקים, יערות ומדבריות. 2 סן דייגו‏ (San Diego‏) העיר השנייה בגודלה בקליפורניה והשמינית בגודלה בארצות הברית. 3 סן חוזה‏ (San Jose‏) העיר השלישית בגודלה במדינת קליפורניה והעשירית בגודלה בארצות הברית. 4 סן פרנסיסקו‏ (San Francisco‏) העיר הרביעית בגודלה במדינת קליפורניה. העיר מהווה מוקד תיירות פופולרי בין-לאומי, הידוע בשל הערפל הקיצי הקריר שלו, הגבעות והכבישים התלולים שבגבולותיו והשילוב האקלקטי בין אדריכלות ויקטוריאנית לאדריכלות מודרנית. אתריה המפורסמים של העיר כוללים את גשר שער הזהב, קרון הכבל של העיר וצ'יינהטאון. העיר היא גם מרכז כלכלי ובנקאי, וביתם של למעלה משלושים מוסדות כלכליים בין-לאומיים. 5 פרזנו‏ (Fresno‏) העיר השישית בגודלה במדינת קליפורניה. 6 סקרמנטו‏ (Sacramento‏) בירת המדינה והעיר השביעית בגודלה בקליפורניה. 7 לונג ביץ'‏ (Long Beach‏) העיר השמינית בגודלה בקליפורניה. 8 אוקלנד‏ (Oakland‏) העיר היא השלישית בגודלה באזור מפרץ סן פרנסיסקו. באוקלנד נמצא נמל אוקלנד - אחד משלושת הנמלים הגדולים ביותר במערב ארצות הברית. 9 בייקרספילד‏ (Bakersfield‏) העיר התשיעית בגודלה במדינת קליפורניה. 10 אנהיים‏ (Anaheim‏) עיר במחוז אורנג'. העיר ידועה בעיקר בזכות פארק השעשועים דיסנילנד אשר ממוקם בתחומה. 11 פאלם ספרינגס‏ (Palm Springs‏) עיר נופש מדברית. == אטרקציות תיירות פופולריות בקליפורניה == להלן מאה מהאטרקציות התיירותיות הפופולריות ביותר במדינה. בעוד שהרשומות שלהלן מכילות רק את שמות אטרקציות התיירות הבולטות ביותר במדינה, תוכלו למצוא במדריכי המשנה של המדינה שעוסקים באזורים, בערים, ובמחוזות הערים בקליפורניה, רשומות עבור אותם היעדים אשר מכילים פירוט רב בהרבה לכל יעד, וכמו גם רשומות רבות נוספות שעוסקות ביתר אטרקציות התיירות במדינה. == רקע כללי == קליפורניה היא אחת מהמדינות הכי רב-תרבותיות בארצות הברית. לשלטון הספרדי והמקסיקני שהיה במקום עד למאה ה-19 הייתה השפעה רבה על אזור זה, כמו גם ההגירה הניכרת ממדינות אסיה. קליפורניה כוללת נוף מגוון ורב גודל, הכולל ערי ענק, מדבריות, יערות גשם, הרים מושלגים וחופים יפהיפיים. האזור שופע באתרי תיירות פופולריים ומגוונים, המציעים הנאה וסיפוק רב לכל סוגי התיירים האפשריים - החל מפארקי שעשועים ענקיים כדוגמת דיסנילנד, חופי רחצה ארוכים, אולפני תעשיית הסרטים הוליווד, מונומנטים מרשימים, שלל חוויות קולינריות (בדגש על יינות ובירה), יערות שקטים ועתיקים, שירותי סקי או סנוברד, ועוד. אוכלוסיית קליפורניה היא הגדולה במדינות ארצות הברית. === רקע היסטורי === אזור קליפורניה יושב במקור על ידי שבטים אינדיאנים שונים עד הגעתם האירופאים במהלך המאה ה-16. האירופאים הראשונים שהגיעו לאזור קליפורניה היו הספרדים והפורטוגזים אשר הקימו התיישבויות ברחבי קליפורניה, וכמו כן הקימו גם 21 מיסיונים ברחבי קליפורניה עד תחילת המאה ה-18. חלק גדול מאותם המינסיונים קיימים עד היום, כולל המיסיון בסנטה ברברה. בשנת 1804 אזור קליפורניה נכלל בתוך שטחי מלכות המשנה של ספרד החדשה. לאחר מלחמת העצמאות המקסיקנית (1821) אזור קליפורניה הפך להיות חלק ממקסיקו עד אשר בשנת 1848 האזור סופח לארצות הברית בתום מלחמת ארצות הברית–מקסיקו. במהלך תקופה זו נוצר לקליפורניה מוניטין של "מדינת ההזדמנויות" והיא החלה להפוך למוקד המשיכה לאנשים שמעוניינים למצוא את הפריצה הגדולה. גילוי הזהב בהרי סיירה נבדה במהלך שנת 1848 הוביל לתקופת הבהלה לזהב אשר גרמה לשינויים חברתיים ודמוגרפיים דרמטיים באזור קליפורניה לאחר שגל הגירה בהיקף גדול במיוחד נהר באותה העת לאזור קליפורניה והאזור חווה כתוצאה מכך תנופה כלכלית גדולה במיוחד. ב-1850 קליפורניה הפכה למדינה ה-31 של ארצות הברית. בעוד שבעבר לוס אנג'לס התגאתה בכך שיש בה את אחת מרשתות הרכבת החשמלית הגדולות ביותר בעולם, במהלך המאה ה-20 קליפורניה הוסה לעיר של כבישים מהירים ורשת קווי החשמליות פורקו לבסוף. לוס אנג'לס אירחה את המשחקים האולימפיים פעמיים (בשנים 1932 ו-1984). בשנים שלאחר מלחמת העולם השנייה הפכה קליפורניה (במיוחד אזור המפרץ) למוקד של תרבות הנגד ההיפית, התנועה נגד המלחמה, וקהילת הלהט"ב. בנוסף לכך לקליפורניה הייתה השפעה עצומה לאורך השנים במיוחד על התרבות הפופולרית בארצות הברית - במיוחד בתחום הבידור והספורט. לקליפורניה הייתה גם לא מעט השפעה בתחומי התקשורת, המידע, החדשנות, איכות הסביבה, הכלכלה והפוליטיקה של ארצות הברית. כיום קליפורניה היא כיום המדינה המאוכלסת ביותר בארצות הברית עם מעל ל-39.5 מיליון תושבים וקצב הצמיחה של אוכלוסיית המדינה עדיין ממשיך לגדול. לוס אנג'לס היא כיום העיר המאוכלסת ביותר במדינת קליפורניה והיא נמצאת במיקום השני בארצות הברית מבחינת גודל האוכלוסייה (אחרי ניו יורק). קליפורניה מדורגת כאחת מ-10 הכלכלות המובילות בעולם ואזורים מסוימים בקליפורניה כמו עמק הסיליקון, הוליווד וסן פרנסיסקו נודעים במיוחד ברחבי העולם והשפיעו רבות לא רק את התרבות האמריקאית אלא על העולם כולו. קליפורניה מהווה כיום את מרכז הפעילות של 5 מתוך עשר החברות הגדולות בעולם לפי שווי שוק ונכון ל-2021 גרים בו ארבע מתוך עשרת האנשים העשירים בעולם. לתעשיית החקלאות בקליפורניה יש את התפוקה הגבוהה ביותר מכל מדינה בארצות הברית. לנמלים של קליפורניה מגיע כשליש מכל היבוא שנכנס לארצות הברית. === גאוגרפיה === קליפורניה משתרעת על פני מעל ל-411,000 קילומטרים רבועים ומכילה מגוון עצום של נופים מעניינים ומרהיבים ורצועת חוף קסומה. קליפורניה מכילה גם אזורים הרריים גבוהים במיוחד, כאשר הר ויטני לבדו מתנשא לגובה 4,421 מטרים מעל פני הים, אשר נמצא במרחק של פחות מ-200 קילומטרים מעמק המוות אשר בגובה 82 מטרים מתחת לפני הים והוא המיקום הנמוך ביותר באמריקה הצפונית. ממערב יש לקליפורניה רצועת חוף ארוכה לאורך האוקיינוס ​​השקט. ההרים הרבים שמתנשאים לאורך רצועת החוף מכילים לא מעט עצי סקויה במחצית הצפונית של המדינה. אזור העמק המרכזי של קליפורניה חוצה את המדינה מצפון לדרום עד לאזור הרי סיירה נבדה, שם נמצאים בין היתר הפארק הלאומי יוסמיטי, הפארקים הלאומיים סקויה וקינגס קניון, וכמו גם פלאי טבע אחרים. האזור הדרום-מזרחי של קליפורניה מכיל אזור מדברי גדול אשר משתרע בפועל על פני כ-25% מכלל שטחה של קליפורניה. מדבר מוהאבי הוא מדבר הנמצא בגובה רב מעל פני הים (הגובה הממוצע נע בין 900 ל-1,800 מטרים מעל פני הים). ממוצע הגשמים הכולל שיורד באזור המדבר של קליפורניה מדי שנה הוא 152 מילימטר בלבד. === אקלים === האקלים בקליפורניה הוא מגוון למדיי וכולל בין היתר אקלים סובטרופי באזור רצועת החוף, חורפים קרים במיוחד באזור ההרים, ואת אחד מהאזורים החמים ביותר בעולם באזור המדבריות. גשמים יורדים בכמויות גדולות בהרבה בחלק הצפוני של קליפורניה מאשר בחלק הדרומי של המדינה, ושלג יותר רק לעיתים נדירות במיוחד מחוץ לאזור ההרים. רוב המשקעים יורדים במהלך עונת החורף, וקליפורניה חווה תקופות של בצורת לעיתים תכופות. כתוצאה מכך המקומיים נוטים לשתול צמחים בגינות אשר עמידים בפני תקופות בצורת. הטמפרטורה החמה ביותר שנרשמה אי פעם בחצי הכדור המערבי – 56.6 מעלות צלזיוס - נרשמה בשנת 1913 באזור עמק המוות. הטמפרטורות באזור עמק המוות יכולות להגיע לעיתים רבות ל-50 מעלות צלזיוס במהלך עונת הקיץ. לעומת זאת, הטמפרטורות הממוצעות במהלך עונת החורף באזור ההרים יכולות להגיע למינוס 20 מעלות צלזיוס. באופן כללי הטופוגרפיה וכמו גם הקרב לאוקיינוס ​​השקט משפיעים רבות על המשקעים והטמפרטורות כאשר הטמפרטורות הולכות ומתמתנות ככל שמתקרבים לאזור רצועת החוף. עבור כל מי שמעוניין לשחות במהלך הביקור בקליפורניה מומלץ לקחת בחשבון שהאוקיינוס ​​השקט יכול להיות קר יחסית אפילו במהלך חודש יולי בשל קיומם של זרמים מסוימים. באופן כללי ספטמבר ואוקטובר הם החודשים הטובים ביותר לשחייה בקליפורניה. מאפיין יוצא דופן נוסף באזורי החוף של קליפורניה הוא הנוכחות של טמפרטורות קרירות וערפל בשעות הבוקר לאורך רוב ימות השנה. === שפות === השפה הספרדית הכי נפוצה בקליפורניה באזורים הכפריים של העמק המרכזי ובאזור דרום קליפורניה. מרבית התיירים אינם נוהגים לבקר באזורים הללו. למרות שלפי חוקת קליפורניה אנגלית היא השפה הרשמית של המדינה, בפועל קליפורניה היא מדינה רב לשונית. בעוד שאנגלית היא השפה הדומיננטית במדינה ספרדית היא בפועל השפה השנייה של אוכלוסיית המדינה, ואפילו אם יש לכם רק ידע בסיסי בספרדית הדבר צפוי להיות שימושי ברוב הערים בקליפורניה. לוס אנג'לס מכילה את אחד מריכוזי האוכלוסייה ההיספנית הגדולים ביותר מצפון למקסיקו. לקליפורניה יש השפעה ניכרת במיוחד של התרבות הספרדית, במיוחד בשל כך שקליפורניה הייתה בעבר תחת שליטת האימפריה הספרדית עד 1821, ולאחר מכן הייתה תחת שליטת מקסיקו במשך זמן קצר לאחר מכן, עד אשר סופחה לארצות הברית לאחר הניצחון האמריקני המכריע במלחמת ארצות הברית-מקסיקו ב-1848. למעשה, בעיצומה של מלחמת ארצות הברית-מקסיקו היה ניסיון להכריז על כך שקליפורניה היא מדינה עצמאית (מדינה אשר כונתה "The Bear Flag Republic) וחלק גדול מערי קליפורניה נקראו על שם קדושים ספרדיים או שניתנו להם שמות שונים בספרדית (כגון לוס אנג'לס, סן דייגו, סן פרנסיסקו, סקרמנטו, וסן חוזה). באזור המטרופולינים המרכזיים לעיתים רבות השלטים בחנויות וברחובות מכילים הן כיתוב באנגלית והן כיתוב בספרדית, ולא מעט מהתושבים ההיספנים דוברים בפועל "ספנגליש" (תערובת של אנגלית וספרדית). אפילו מקומיים שאינם צאצאים של היספנים מסוגלים לעיתים לדבר ספרדית שוטפת או משלבים ביטויים נפוצים מהשפה הספרדית כאשר הם מדברים באנגלית. לרוב בתי העסק בקליפורניה יש לפחות כמה עובדים ששולטים היטב גם באנגלית וגם בספרדית. בחלק גדול מהמסעדות בקליפורניה צוות העובדים כולל לעיתים רבות יותר אנשים שדוברים ספרדית כשפת אם מאשר אנגלית כשפת אם. גם השפה הסינית נפוצה יחסית ברחבי קליפורניה, ובאזורים עם מספר רב של תושבים או בתי עסק סינים לעיתים תוכלו גם למצוא שלטים עם כיתוב בסינית. יפנית, טגלוג, קוריאנית, וייטנאמית, הינדי, פנג'אבי, וחמר נפוצים גם כן בקרב אוכלוסיות המהגרים האסייתיות הגדולות בקליפורניה. בערים הגדולות כמו לוס אנג'לס וסן פרנסיסקו תוכלו גם למצוא קהילות מכל מוצא אתני שניתן להעלות על הדעת. === דמוגרפיה === קליפורניה היא מדינה מגוונת במיוחד ומכילה קבוצות אתניות רבות. קליפורניה מכילה בין היתר ריכוזים גדולים למדיי של מקסיקנים, סלבדורים, גוואטמלים, ארמנים, איראנים, יהודים, סינים, רוסים, פיליפינים, הודים, קוריאנים, יפנים, וייטנאמים, קמבודים, תאילנדים והמונג. בקליפורניה ישנם גם ריכוזי אוכלוסייה גדולים של אוכלוסייה אפרו-אמריקנית ואינדיאנית. למרות שבאופן כללי קליפורניה נחשבת למדינה ליברלית, למקומיים נוטים להיות מגוון רחב של דעות פוליטיות אשר נוטות להשתנות מאזור לאזור. באופן כללי אזור העמק המרכזי, אזור מחוז אורנג', אזור סן דייגו ואזור פאלם ספרינגס נוטים להיות שמרניים יותר, בעוד מחוז לוס אנג'לס ואזור מפרץ סן פרנסיסקו הם מהאזורים הפרוגרסיביים ביותר בארצות הברית. באופן כללי קליפורניה היא מדינה גדולה ומגוונת אשר מכילה תרבויות שונות ומגוונות בכל אזור. == פעילויות == פעילויות בולטות בקרב התיירים שמבקרים בקליפורניה: תוכלו לעשות סקי באחד מאתרי הסקי הגדולים שנמצאים בקרבת אגם טאהו או אגם ביג בר. תוכלו לנסות גלישת גלים או להשתזף מעט בחופים של מחוז אורנג' או סנטה מוניקה. ישנם לא מעט יעדים מוצלחים לצלילה לאורך רצועת החוף הארוכה של קליפורניה. תוכלו לקחת חלק בטיפוס לפסגת הר באזור סיירה נבדה או שאסטה קסקיידס. בין החודשים מרץ עד מאי ישנה פריחה מרהיבה של פרחי בר ברחבי דרום קליפורניה ומרכז קליפורניה. תוכלו לברר מול המוקד של חיות הבר של קליפורניה, אשר מספרו הוא - +1 818 768-3533 את הפרטים העדכניים ביותר לגבי המקומות הטובים ביותר לראות בהם את פריחת פרחי הבר. המידע באתר של הארגון מתעדכן מדי יום חמישי בערב. תוכלו להאזין למוזיקה בפסטיבל הבלוז של צפון קליפורניה. הפסטיבל הפופולרי מתרחש מדי שנה במהלך יוני במחוז סקרמנטו. תוכלו לבקר באחד מפארקי השעשועים הרבים של קליפורניה, כגון דיסנילנד או סיקס פלאגס מג’יק מאונטן. === מסלולים בולטים === מסלולי הליכה בולטים במיוחד בקליפורניה כוללים את: אל קמינו ריאל (הדרך המלכותית) (אנ') - דרך היסטורית אשר עוברת בין 21 המיסיונים הספרדיים של קליפורניה. כביש החוף הפסיפי (אנ') – אחד מהכבישים המפורסמים ביותר בארצות הברית. מומלץ במיוחד לנסוע בכביש זה, אשר עובר לאורך רצועת החוף המרהיבה של קליפורניה, מסן דייגו אשר בחלק הדרומי של המדינה לפארק הלאומי רדווד אשר נמצא בחלק הצפוני של המדינה. == קניות == בדרך כלל שטרות/מטבעות של דולרים אמריקנים וכרטיסי אשראי או חיוב הם אמצעי התשלום המקובלים היחידים בקליפורניה. אם יהיה לכם מעט מזל אולי גם תצליחו גם לשלם באמצעות פזו מקסיקני בקרבת הגבול עם מקסיקו. באופן כללי שערי החליפין בין פזו לדולרים הם גרועים למדיי. בתי עסק רבים בקליפורניה הפסיקו בשנים האחרונות לתת לקונים שקיות ניילון בחינם, למעט במקומות בהם מוכרים מצרכים טריים ו/או בשרים. שקיות ניילון רב פעמיות עולות בדרך כלל בסביבות עשרה סנט (על פי חוק), וחנויות רבות מוכרות גם שקי בד רב פעמיים עבור דולר אחד או שניים. מס המכירה משתנה ממחוז למחוז. == אוכל == לקליפורניה אין מטבח ייחודי ומובהק משלה, אך כן יש בה סצנת אוכל מגוונת במיוחד אשר הושפעה רבות מאוכלוסיית המהגרים הגדולה שחיה בה אשר בעלת רקע אתני מגוון וכמו גם בהשפעה של העובדה כי מדובר באחד מהאזורים החקלאיים עם התפוקה הגדולה ביותר בחלק הזה של העולם. הסגנון הקולינרי שמכונה "המטבח הקליפורני" (Californian cuisine) מתמקד במיזוגים של מטבחים שונים, ובדרך כלל מושם דגש רב על הפרזנטציה ועל שימוש במרכיבים מקומיים טריים. תוכלו למצוא ברחבי קליפורניה מסעדות המתמחות במטבחים של כמעט כל מדינות העולם, כאשר המטבחים הדומיננטיים במיוחד הם המטבחים של מדינות אמריקה ומדינות אסיה, בעוד שניתן למצוא במידה פחותה מסעדות המתמחות במטבחים של כמעט כל יתר המדינות. המנות "הצפון אמריקאיות" כוללות בין היתר המבורגרים, אוכל צמחוני, אוכל אורגני, ואפילו אוכל טבעוני. לקליפורניה יש כיום את אחת מסצנות המסעדות המגוונות ביותר באמריקה הצפונית. בערים הגדולות תוכלו למצוא את המגוון הרב ביותר של המסעדות, בעוד שהאפשרויות הופכות פשוטות יותר ומתמקדות בעיקר בבשרים ככל שאתם מתרחקים לעבר האזורים הכפריים יותר. חלק מהמאכלים הייחודיים יותר שמזוהים עם קליפורניה הם (למרות שכולם מהווים גרסה מקומית מחודשת למאכלים ממדינות אחרות). סלט קוב (Cobb salad) - סלט פופולרי הכולל ירקות עלים (סוגי חסה, גרגיר הנחלים ואנדיב), עגבניות, בייקון, בשר עוף מבושל או צלוי, ביצה קשה, אבוקדו, עירית וגבינת רוקפור ברוטב ויניגרט. באופן מסורתי הסלט קצוץ דק למדי, אך בהווה הוא מוגש גם בדרכים שונות, ולעיתים מוגש עם רוטב ראנץ’ במקום רוטב ויניגרט. הסלט הומצא במקור במסעדת "בראון דרבי" בלוס אנג'לס. כריך מטבל צרפתי (French dip sandwich) - הומצא במקור בלוס אנג'לס. זהו כריך חם הכולל צלי בקר פרוס דק אשר טבול במרק בקר. קיופינו (Cioppino) - תבשיל פירות ים שפותח במקור באזור סן פרנסיסקו על ידי מהגרים איטלקים אשר דומה לתבשילי דגים איטלקיים שונים אך כולל מרכיבים מקומיים כמו סרטן דונגנס קצוץ. מישן בוריטו (Mission burrito) – גרסה מקומית פופולרית של הבוריטו אשר פותחה במקור בסן פרנסיסקו. זהו בוריטו גדול במיוחד אשר מכיל כמות גדולה במיוחד של קלוריות, וכולל כמויות אדירות של שעועית ואורז בנוסף לגבינות, בשר ו/או ירקות. בוריטו בסגנון קליפורניה (California Burrito) – גרסה מקומית פופולרית של הבוריטו אשר פותחה במקור בסן דייגו. הבוריטו מכיל סטייק בגריל וצ'יפס. סנטה מריה ברביקיו (Santa Maria-style barbecue) - צלי בקר אשר ממנו לא נוהגים להסיר את השומן אשר עובר בישול איטי מעל לגריל כך שהשומן נמס ומרכך את הבשר. בדרך כלל המאכל מוגש בפרוסות דקות עם טורטיה או לחם, רוטב סלסה, בצל, אבוקדו ותוספות אחרות. צ'ופ סואי (Chop suey) – המאכל הפופולרי של המטבח הסיני-אמריקני הפך פופולרי במיוחד כמזון זול למעמד הצווארון הכחול בקליפורניה במהלך תקופת הבהלה לזהב בקליפורניה. מנות רבות אחרות מהמטבח הסיני-אמריקני פותחו גם הן לראשונה באזור הצ'יינה טאון של סן פרנסיסקו. == שתייה == קליפורניה ידועה במיוחד בעבור היינות המשובחים ובירות הגורמה שמופקים בה. עמק נאפה, סונומה ומנדוסינו הם מהאזורים הבולטים ביותר מצפון לסן פרנסיסקו שמתמחים בייצור יין, למרות שישנם גם אחרים באזור החוף המרכזי ואפילו באזור סן דייגו. באזור העמק המרכזי הפנימי יש עונות קיץ חמות יותר והדבר מאפשר את תהליך הייצור המסורתי של היינות בכמויות גדולות בהרבה. חלק גדול מתושבי קליפורניה נוטים להתייחס ליינות כמרכזי בארוחות או במפגשים חברתיים, ולעיתים רבות לא שמים משקל רב לתכולת האלכוהול הגבוהה יחסית ביינות מאשר שהם נוטים לעשות עם משקאות חריפים מזוקקים. אף על פי כן, משטרת קליפורניה עורכת לא מעט מבצעים מקיפים לאורך כבישי קליפורניה, עם מחסומים ובדיקות אקראיות, במטרה לתפוס אנשים שנוהגים תחת השפעת אלכוהול. כדאי בהחלט לקחת בחשבון שאנשים שנתפסים נוהגים עם רמת אלכוהול העולה על 0.08 אחוזים עשויים להיקלע לתסבוכת משפטית וכלכלית חמורה. רשויות אכיפת החוק מסוגלים גם להרשיע נהגים עם רמה נמוכה יותר של אלכוהול בדם בגין "נהיגה תחת השפעה" (DUI) אם הם נכשלים בבדיקות הפיכחון שמבוצעת להם (ביצוע פעולות כגון הליכה בקו ישר, וכו’). על פי החוק בקליפורניה על מנת לשתות כל משקה אלכוהולי חייבים להיות לכל הפחות בגיל 21. רשויות אכיפת החוק נוהגים להתייחס ברצינות רבה למקרים בהם קטינים שותים משקאות אלכוהול, משום כך, אם אתם מעל גיל 21 אך מתחת לגיל 30 ונוהגים לשתות משקאות אלכוהולים במועדונים או בברים, הביאו איתכם תמיד תעודה מזהה על מנת שתוכלו להוכיח שאתם מעל גיל 21. ישנם גם מבשלות בירה רבות בקליפורניה. מבשלת "סיירה נבדה" בעיר צ'יקו היא אחת ממבשלות המיקרו הגדולות ביותר באמריקה הצפונית כיום. לאורך החוף המרכזי מבשלת הבירה "פיירסטון ווקר" שבפאסו רובלס הוא תוספת מוצלחת למדיי ליקבים המקומיים של האזור. בסן דייגו חברות "Stone Brewing Company" מפיקה גם מגוון גדול של בירות אותם ניתן לרכוש בכל רחבי קליפורניה. נכון ל-2021 ישנם בקליפורניה מעל ל-200 מבשלות מיקרו. == הגעה == === בטיסה === נמל התעופה הבין-לאומי של סן פרנסיסקו ונמל התעופה הבין-לאומי של לוס אנג'לס הן נמלי התעופה הבין-לאומיים העמוסים ביותר בקליפורניה אשר מכילים את כמות הטיסות הגדולה ביותר מאירופה, מזרח אסיה, הודו, אוקיאניה (אוסטרליה, פיג'י, ניו זילנד, טהיטי וכו'), אמריקה הלטינית ומערים שונות ברחבי ארצות הברית על טיסות המופעלים על ידי חברות אמריקניות וכמו גם חברות זרות. ישנם גם לא מעט טיסות ישירות לנמל התעופה הבין-לאומי של לוס אנג’לס מיעדים שונים ברחבי המזרח התיכון (כמו ישראל, קטר, ערב הסעודית, טורקיה, ואיחוד האמירויות הערביות) אם כי כמות הטיסות מהמזרח התיכון היא פחות גבוהה. נמל התעופה הבין-לאומי של סן פרנסיסקו ונמל התעופה הבין-לאומי של לוס אנג'לס הם מנמלי התעופה העמוסים ביותר בעולם ולכן כדאי לקחת בחשבון שיכולים להיגרם עיכובים תכופים עקב עומס. לעיתים רבות ישנם גם עיכובים בנמל התעופה של סן פרנסיסקו עקב הימצאות של ערפל כבד. לכל מי שטס לנמלי התעופה הללו מיעדים שונים בתוך ארצות הברית ומקסיקו כדאי לקחת בחשבון שישנם שדות תעופה אחרים בקליפורניה אליהם תוכלו לטוס אשר פחות עמוסים ואפילו עשויים להיות קרובים יותר ליעד הסופי שלכם. אותם שדות התעופה הם: באזור לוס אנג'לס - שדה התעופה הוליווד-ברבנק (אשר מכונה שדה התעופה בוב הופ) בברבנק (נמצא בסמוך להוליווד ולאזור הדאונטאון של לוס אנג'לס), שדה התעופה ג'ון וויין במחוז אורנג' (נמצא בסמוך לדיסנילנד), שדה התעופה אונטריו באונטריו (נמצא בסמוך לפארק עץ יהושע, עמק המוות והמדבריות של אזור המטרופולין "Inner Empire"), ושדה התעופה הקטן של לונג ביץ' בלונג ביץ' (מרכז הפעילות של חברת ג’טבלו איירליינס באזור החוף המערבי). באזור מפרץ סן פרנסיסקו - שדה התעופה אוקלנד באוקלנד (קרוב יותר למרכז העיר סן פרנסיסקו מאשר נמל התעופה הבין-לאומי של סן פרנסיסקו) ושדה התעופה של סן חוזה בסן חוזה. רשת רכבות המטרו BART עוברת כיום הן בשדה התעופה של אוקלנד והן בנמל התעופה הבין-לאומי של סן פרנסיסקו, בעוד שרשת הרכבות Caltrain היא זו שמגיעה לשדה התעופה של סן חוזה. שדה התעופה של סקרמנטו בסקרמנטו. שדה התעופה רינו ברינו שבמדינת נבדה (קרוב יותר לאגם טאהו מאשר שדה התעופה של סקרמנטו). שדה התעופה של לאס וגאס בלאס וגאס שבמדינת נבדה (הכי קרוב לפארק הלאומי עמק המוות). נמל התעופה פרזנו בפרזנו (הכי קרוב לפארק הלאומי יוסמיטי). שדה התעופה של סן דייגו בסן דייגו. שדה התעופה של פאלם ספרינגס בפאלם ספרינגס. שדה התעופה של סנטה ברברה בסנטה ברברה. שדה התעופה של טיחואנה בטיחואנה שבמקסיקו. אם אתם הולכים להגיע לקליפורניה ממקסיקו כדאי לשקול לטוס לטיחואנה בטיסת פנים (מקסיקנית) ולאחר מכן לעבור לסן דייגו באמצעות מכונית/אוטובוס במקום להגיע בטיסה בין-לאומית לסן דייגו, לוס אנג'לס, או לערים צפוניות יותר בקליפורניה. מסן דייגו תוכלו להמשיך צפונה לאזור מפרץ סן פרנסיסקו, לאס וגאס, פיניקס או לכל מקום אליו אתם מעוניינים להגיע בארצות הברית. === ברכבת === חברת אמטרק מפעילה מספר קווי רכבת שמגיעים לקליפורניה. אם אתם נוסעים ללוס אנג'לס מאזור העמק המרכזי ייתכן שתצטרכו לנסוע באוטובוס בחלק האחרון של הטיול מכיוון שהדרך היחידה להגיע באמצעות רכבת מאזור העמק המרכזי ללוס אנג'לס הוא באחד מרכבות המשא העמוסות ביותר באזור ארצות הברית. ישנן תוכניות להקמת קו רכבת מהיר חדש שיעבור בין סן פרנסיסקו ללוס אנג'לס אך הבנייה שלו תושלם לפי ההערכות רק בסוף שנות ה-20 של המאה ה-21. קווי הרכבת הבאים של חברת אמטרק פועלים ברחבי מדינת קליפורניה והתחנות הסופיות של אותן הקווים הן או בלוס אנג'לס או באמריוויל: הקו "The California Zephyr" - פועל מדי יום בין שיקגו ואמריוויל והרכבת עוצרת לאורך הדרך באומהה, דנבר, פרובו, סולט לייק סיטי ורינו/אגם טאהו. רכבת זו עוצרת גם בסיירה נבדה (בתחנות טרוקי וקולפקס) ובעמק סקרמנטו (בתחנות רוזוויל, סקרמנטו, דייוויס ומרטינז). אמריוויל היא תחנת האמטרק הקרובה ביותר למרכז העיר סן פרנסיסקו, שם הנוסעים עוברים לאוטובוס אותו גם מפעילה חברת אמטרק אשר חוצה את המפרץ ומגיע עד סן פרנסיסקו. הקו "The Coast Starlight" - פועל מדי יום בין לוס אנג'לס לסיאטל ועובר דרך פורטלנד, מפלי קלאמאת’, רדינג, אזור מפרץ סן פרנסיסקו, סנטה ברברה, סן לואיס אוביספו ואוקסנרד. הקו "The Southwest Cheif" - יוצא מדי יום משיקגו ועובר דרך קנזס סיטי, אלבקרקי, פלאגסטאף, צומת ויליאמס (התחנה הקרובה ביותר לפארק הלאומי גרנד קניון) וקינגמן כאשר התחנה הסופית של הקו נמצאת בלוס אנג'לס. הרכבת עוצרת גם במדבר מוהאבי (בתחנות נידלס, ברסטו וויקטורוויל), באזור המטרופולין "אינלנד אמפייר" (בתחנות ריברסייד וסן ברנרדינו) ובמחוז אורנג' (בתחנת פולרטון) בדרך ללוס אנג’לס. במקסיקו אין שום קווי רכבת שמגיעים עד אזור הגבול שבין ארצות הברית למקסיקו אשר תוחם את מדינת קליפורניה מדרום. === באוטובוס === ישנן חברות אוטובוסים רבות אשר פועלות כיום במדינת קליפורניה. ישנם אוטובוסים רבים המגיעים לקליפורניה מהמדינות השכנות. ראה את הסעיף באוטובוס תחת הכותרת "תחבורה" בהמשך המדריך על מנת לקבל מידע נוסף על חברות האוטובוסים שפועלים בקליפורניה. === במכונית === כדאי לקחת בחשבון שלאורך כל הכבישים הגדולים שמגיעים למדינת קליפורניה, באזורים של הגבולות עם המדינות האמריקניות הסמוכות, ישנן תחנות בדיקה שמיועדות להבטיח שפירות וירקות לא יגיעו חלילה לאזור החוות של אזור העמק המרכזי. לעיתים קרובות, הפקחים באותן תחנות הבדיקה עלולים לבצע בדיקה לרכבים מסוימים ושאול את הנוסעים אם הם היו לפני כן בחווה כלשהי או אם הם נושאים איתם חומרים אורגניים. == תחבורה == === במכונית === בנוסף לכבישים הבין-מדינתיים והכבישים המהירים שקיימים ברחבי ארצות הברית וכמו גם בקליפורניה, לקליפורניה יש אחת ממערכות הכבישים המהירות ביותר בארצות הברית. נסיעה במכונית היא בדרך כלל הדרך הטובה ביותר להגיע ממקום למקום ברחבי קליפורניה ולראות כמה שיותר אטרקציות תיירות במהלך הטיול - במיוחד אם אתם הולכים לעשות זאת באזורים הלא אורבניים. אף על פי כן, כדאי לקחת בחשבון שבשל תנאי השטח נסיעה במכונית מהקצה הצפוני של קליפורניה לקצה הדרומי של המדינה עשויה להימשך מעל לעשר שעות. הכבישים שעוברים לאורך רצועת החוף (כביש מס' 1 וכביש מס' 101) הרבה יותר איטיים ונוטים להיות יותר עמוסים מאשר כביש מהיר מס' 5. בנוסף לכך כדאי גם לקחת בחשבון שמכשירי ואפליקציות GPS עלולים לתת הערכות לא מדויקות כאשר הם מספקים הערכה כללית למשך הזמן של נסיעה במסלול כלשהו בכבישי קליפורניה - במיוחד כאשר מסלול הנסיעה עובר בכביש מס' 1. רוב הנהגים בקליפורניה אדיבים וזהירים (למרות שנהגים רבים נוטים לנסוע במהירות מופרזת), ותשתית הכבישים וכמו גם ההקפדה על הבטיחות היא ברמה גבוהה המשתווה למקובל במרבית המדינות העשירות ביותר בעולם כיום. מקרים יוצאים מן הכלל הם האזורים הצפופים ביותר בסן פרנסיסקו ולוס אנג'לס כאשר בחלק מהכבישים שעוברים באזורים הללו יש יותר בורות, ובאותם האזורים בדרך כלל יש יותר נהגים אגרסיביים, ויותר נהגים פזיזים. מידע על תאונות דרכים ועדכונים אחרים הקשורים לתנועה בדרכים ניתן לקרוא באתר האינטרנט הזה. ניתן כיום גם לראות עדכונים לגבי עומסי התנועה באתרים/אפליקציות המפות הפופולריות ביותר. מחירי הדלק בקליפורניה נוטים להיות יקרים יותר מאשר ביתר מדינות ארצות הברית. בשל כך באזורים מאוכלסים במיוחד (כגון אזור מפרץ סן פרנסיסקו, שם מחירי הדלק גבוהים במיוחד) כדאי בהחלט לשקול להגיע ליעדים שונים באמצעות התחבורה הציבורית. כבישי אגרה וגשרים הנסיעה ברוב הכבישים המהירים אינה כרוכה בתשלום אגרה, אם כי ישנם גם מספר כבישי אגרב וישנם כבישים מסוימים להם יש מסלולים מיוחדים בהם הנסיעה כרוכה בתשלום אגרה. ברוב כבישי האגרה באזור דרום קליפורניה אין ביתנים מיוחדים בכניסה לאותם הכבישים בהם תוכלו לשלם את האגרה - במקום זאת לרוב תצטרכו לפתוח מבעוד מועד חשבון FasTrak ולהשיג משדר מיוחד על מנת לשלם על את האגרה באופן אוטומטי כאשר אתם נכנסים לכבישי האגרה. אך על פי כן, לכל הגשרים הגדולים באזור מפרץ סן פרנסיסקו יש דוכני תשלום אגרה, כאשר גובים את האגרה רק מהרכבים שנוסעים בכיוון אחד בלבד. בכל דוכני תשלום האגרה באזור מפרץ סן פרנסיסקו ניתן לשלם במזומן, למעט בגשר שער הזהב (שם מצלמים את לוחיות הרישוי של כל כלי הרכב להם אין משדרי FasTrak ומחייבים את בעלי המכוניות מאוחר יותר). הביתנים בהם מקבלים מזומנים מאוישים על ידי בני אדם. כדאי לקחת בחשבון שאם תיסעו בכביש אגרה בלי חשבון FasTrak ו/או משדר תקבלו קנס גבוה למדיי בהמשך. נתיבי HOV/carpool‏ בחלק מהכבישים המהירים הנתיב השמאלי הקיצוני הוא נתיב מיוחד ל"רכבים עם תפוסה גבוהה" (באנגלית: High Occupancy Vehicle, או בקיצור HOV). נתיב זה, המכונה גם נתיב Carpool מסומן על ידי: סמל יהלום אשר צבוע על הכביש. שילוט על הקיר שמפריד בין נתיבים מסוימים בכביש המהיר, אשר מכיל סמל יהלום קו צהוב כפול על פני הכביש (רק בדרום קליפורניה) ברוב המקרים נתיבי ה-HOA מיועדים רק לכלי רכב בהם יושבים 2 אנשים או יותר, אופנועים, וכלי רכב ידידותיים יותר לסביבה עם רישוי מיוחד מהממשל המקומי + מדבקת "Access OK" שמאפשרת להם לנסוע בנתיבי ה-HOA. באזורים מסוימים הדרישה עשויה להיות שברכב יהיו לכל הפחות 3 אנשים ו/או משדר FasTrak (משום כך מומלץ לוודא את הדבר לפני שבוחרים לנסוע בנתיב ה-HOA). באזורים מסוימים המגבלות על נתיבי HOA חלים כל הזמן ובאזורים אחרים המגבלות חלות רק בשעות מסוימות במהלך היממה (בדרך כלל רק בשעות העומס בימי חול). באזורים דרום קליפורניה ניתן להיכנס ולצאת מנתיבי ה-HOA רק במקטעים מסוימים בהם השוליים של הנתיב מסומנים בקו מקווקו (חשוב מאוד לקחת בחשבון שאסור לחצות קו צהוב כפול). הקנס המינימלי על שימוש בלתי חוקי בנתיב ה-HOA הוא 490 דולרים. כבישים ראשיים להלן כמה מהכבישים המהירים העיקריים בקליפורניה: כביש מהיר מס' 5 (אנ') - עובר בין סן דייגו, לוס אנג'לס וסקרמנטו, ולאחר מכן ממשיך צפונה לעבר המדינות אורגון וושינגטון. כביש מהיר מס' 8 - עובר בין סן דייגו לאריזונה כביש מהיר מס' 10 - עובר בין לוס אנג'לס, מטרופולין ריברסייד-סן ברנרדינו-אונטריו (Inland Empire) ופאלם ספרינגס, ולאחר מכן ממשיך לאריזונה. כביש מהיר מס' 15 - עובר בין סן דייגו, מטרופולין ריברסייד-סן ברנרדינו-אונטריו, בארסטו, לאס וגאס, נבדה ומשם ממשיך צפונה. כביש מהיר מס' 40 - עובר בין בארסטו, נידלס, ולאחר מכן ממשיך לאריזונה. כביש מהיר מס' 80 - עובר בין אזור מפרץ סן פרנסיסקו, סקרמנטו, רינו, נבדה, ומשם ממשיך מזרחה. כביש מהיר מס' 405 - מסלול לולאתי באזור לוס אנג'לס. כביש מהיר מס' 580 - מחבר את אזור מפרץ סן פרנסיסקו עם כביש מהיר מס' 5. כביש המדינה מס' 1 (אנ') - עובר לאורך רצועת החוף של קליפורניה בין מחוז אורנג', לוס אנג'לס, מונטריי, אזור מפרץ סן פרנסיסקו ופורט בראג. כביש המדינה מס' 99 - עובר לאורך העמק המרכזי של קליפורניה בין רד בלוף, סקרמנטו, סטוקטון, מודסטו, פרזנו ובייקרספילד. כביש מס' 50 - עובר בין סקרמנטו, החלק הדרום של אגם טאהו, קרסון סיטי, נבדה, ומשם ממשיך מזרחה. כביש מס' 101 - עובר בין לוס אנג'לס, סנטה ברברה, בקרבת רצועת החוף של קליפורניה, דרך מפרץ סן פרנסיסקו, יוריקה ומשם ממשיך צפונה. כביש מס' 395 - עובר בין סיירה נבדה, מטרופולין ריברסייד-סן ברנרדינו-אונטריו, בישוף, רינו וסוזנוויל, ולאחר מכן ממשיך לאורגון. כביש מס' 66 - כביש היסטורי אשר באופן רשמי חדל להתקיים ככביש אחד לאחר שהכבישים מהירים הבין-מדינתיים הפכו לכבישים העיקריים שמשמשים את האמריקנים שנוסעים באזורים בו עבר כביש 66. הכביש עבר בעבר במטרופולין ריברסייד-סן ברנרדינו-אונטריו, בארסטו, נידלס, ולאחר מכן המשיך לאריזונה. === בטיסה === הגעה למיקומים מסוימים באמצעות טיסה עשויה להיות האופציה הסבירה יותר כאשר צריכים להגיע למיקומים מרוחקים יחסית בתוך קליפורניה. חברות התעופה אמריקן/אמריקן איגל, יונייטד/יונייטד אקספרס, דלתא, סאות'ווסט, ג'ט בלו, ג'ט סויט איקס (JSX), ואלסקה איירליינס מפעילות טיסות פנים בין יעדים שונים ברחבי קליפורניה. מרכז הפעילות של טיסות הפנים של החברות יונייטד ואלסקה איירליינס נמצא בסן פרנסיסקו, מרכז הפעילות של טיסות הפנים של החברות יונייטד, ואמריקן/אמריקן איגל הוא בלוס אנג'לס, ומרכז הפעילות של טיסות הפנים של חברת ג'ט בלו הוא בלונג ביץ'. נתיב התעבורה האווירית שבין נמל התעופה הראשי של לוס אנג'לס לנמל התעופה הראשי של סן פרנסיסקו הוא אחד מנתיבי התעבורה האווירית העמוסים ביותר בארצות הברית, ובשל כך התעריפים של הטיסות במסלול הזה נוטים להיות תחרותיים למדיי אך לעיתים רבות יחסית ישנם גם עיכובים לאותן הטיסות בשל הערפל שנוטה להצטבר לעיתים רבות באזור מפרץ סן פרנסיסקו. בנוסף, ישנם גם טיסות במחירים תחרותיים למדיי בין אזור דרום קליפורניה לאזור מפרץ סן פרנסיסקו. נמלי התעופה העיקריים שמשמשים את חברות התעופה האמריקניות הגדולות ביותר, ואת חברות התעופה המקסיקניות וולאריס ואירו מקסיקו נמצאים ב: באזור לוס אנג'לס - נמל התעופה הבין-לאומי של לוס אנג'לס, נמל התעופה ברבנק-הוליווד (אשר מכונה גם נמל התעופה בוב הופ) בברבנק, נמל התעופה ג'ון ויין במחוז אורנג', נמל התעופה אונטריו, ונמל תעופה קטן בלונג ביץ'. באזור מפרץ סן פרנסיסקו - נמל התעופה הבין-לאומי של סן פרנסיסקו, נמל התעופה של אוקלנד, נמל התעופה של סן חוזה. בסן דייגו - נמל התעופה של סן דייגו. בסקרמנטו - נמל התעופה של סקרמנטו. === ברכבת === שירותי הרכבות השונים שקיימים כיום בקליפורניה מהווים אופציה זולה ונוחה למדי לראות יעדים מעניינים שונים ברחבי קליפוניה ולהגיע ממקום למקום מבלי ששוכרים כלי רכב. חברת אמטראק מפעילה שירותי רכבות במספר נתיבים בינעירוניים בתוך קליפורניה ומחוצה לה, וכמו גם את שלושת הקווים המיוחדים של החברה בקליפורניה. בנוסף, ישנם מספר שירותי רכבת אזוריים באזורי המטרו של קליפורניה: קלטריין - פועל בין סן פרנסיסקו, פאלו אלטו, סן חוזה וגילרוי. אלטמונט קומיוטר אקספרס - פועל בין סן חוזה לסטוקטון. BART - פועל באזור מפרץ סן פרנסיסקו, ומחבר בין יעדים מרכזיים רבים באזור איסט ביי (אוקלנד, ברקלי, וולנוט קריק) לסן פרנסיסקו ולנמל התעופה של סן פרנסיסקו. Metrolink - שירות רכבות אזורי בכל רחבי לוס אנג'לס, מחוז אורנג', ריברסייד, סן ברנרדינו ומחוז ונטורה. COASTER - פועל לאורך רצועת החוף של מחוז סן דייגו ועובר דרך מרכז סן דייגו, קרלסבאד ואושנסייד. SPRINTER - פועל בין החלק הצפוני של מחוז סן דייגו, אסקונדינו, אושנסייד. Sonoma-Marin Rail - פועל בין סנטה רוזה לסן רפאל (אזור צפון מפרץ סן פרנסיסקו). ישנן גם מערכות רכבת קלה בערים סן דייגו, לוס אנג'לס, סן פרנסיסקו, סקרמנטו וסן חוזה. לאורך השנים כמעט כל מערכות הרכבת הקלה הורחבות או שודרגו באופן ניכר על מנת שיוכלו להתמודד עם כמות הנוסעים שגדלה באופן מהותי לאורך השנים (ולכן, במקרים רבים ניתן לצפות שהשירות של מערכות הרכבת הקלה יהיו אף יותר טובות ומוצלות בעתיד הקרוב). === באוטובוס === נסיעה באוטובוס היא אולי לא הדרך הזוהרת ביותר להגיע ממקום למקום בקליפורניה, אך בהחלט יכולה להיות הדרך הזולה ביותר להגיע ממקום למקום. ישנם שירותי אוטובוס תכופים למדי בקווים סן פרנסיסקו–לוס אנג'לס, סן פרנסיסקו–סקרמנטו, וסקרמנטו–לוס אנג'לס. ישנם גם אוטובוסים שפועלים פעם בשעה בין היעדים לוס אנג'לס, סן דייגו וטיחואנה. קיימות מספר חברות אוטובוסים הפועלות בקליפורניה. ראוי לציין שחלק גדול מחברות האוטובוסים הקטנות יותר, שירותי האוטובוסים המחוזיים וחברות האוטובוסים שמפעילות קווים המחברים בין יישובים באזורים הכפריים אינן מופיעות ברשימה שלהלן. Eastern Sierra Transit‏‏, ☎ +1 760 872-1901, שיחה בחינם: +1 800 922-1930. מפעילה קווי אוטובוס לאורך הכביש המהיר מס’ 395 בין היישובים לייק מאמות', בישופ, ולון פיין אשר במחוזות מונו ואיניו אשר באזור המדבר המזרחי ובחלקים של אזור סיירה נבדה. החברה מפעילה גם קו שממשיך צפונה לקארסון סיטי ורינו מהיישוב לייק מאמות' ודרומה ללנקסטר מהיישוב לון פיין. El Paso Los Angeles Limousine Express‏‏, ☎ +1 213 623-2323, +1 323-265-3232. החברה מפעילה קווי אוטובוס לאורך הכביש המהיר I-10 בין לוס אנג'לס, אינדיו, פיניקס, לאס קרוסס ואל פאסו במסלול אחד ובכביש המהיר I-15 אשר פועלים בין לוס אנג’לס ללאס וגאס במסלול השני. בשני המסלולים ישנם גם תחנות עצירה באזור מזרח לוס אנג'לס, אל מונטה וקולטון לאורך הדרך בשני המסלולים. Flixbus‏‏, ☎ +1 855 626-8585. חברת אוטובוסים גרמנית המתחרה בקווי האוטובוס של גרייהאונד, מגהבאס, וחברות אוטובוסים אמריקאיות ומקסיקניות שונות בשוק האמריקאי. החברה מפעילה קווי אוטובוסים הפועלים בין לוס אנג'לס, לאס וגאס, פיניקס, סקרמנטו, אזור מפרץ סן פרנסיסקו, וסן דייגו אשר עוצרים גם בתחנות ביניים במספר ערים באריזונה ובקליפורניה. Green Tortoise‏‏, ☎ +1 415 956-7500, שיחה בחינם: 1 800 867-8647. החברה מפעילה סוג של אוטובוס "היפי" אשר משמש כשירות אוטובוסים רגיל ביום (מבצע עצירות במקומים שונים בדומה לאוטובוסים המבצעים סיורים מודרכים, ואשר ניתן לישון בו במהלך הלילה כאשר הוא חונה באתרי קמפינג שונים). שירות זה מגיע ליעדים כמו פארק עץ יהושע, פארק יוסמיטי, עמק המוות, פארק סקויה והוא פועל גם לאורך רצועת החוף בין סן פרנסיסקו ללוס אנג'לס. בין היתר החברה מספקת טיולים שנמשכים בין 3 עד 5 ימים, הלוך ושוב מנקודת המוצא, כגון טיול מסן פרנסיסקו לפארק הלאומי יוסמיטי וחזרה, וכמו גם טיולים המתחילים ממיקום מסויים ומסתיימים במיקום אחר, כמו טיול מסן פרנסיסקו ללוס אנג'לס, או טיול שמתחיל מלוס אנג’לס, עובר בפארק עץ יהושע ומסתיים בלאס וגאס. מותר גם לבקש מהנהג שיורד אתכם או יאסוף אתכם במיקומים שונים לאורך מסלול הנסיעה. זו היא ללא ספק אפשרות מוצלחת למי שמעוניין לשלב בין נסיעה באוטובוס ממקום למקום ברחבי קליפורניה וביקור באתרים מעניינים ומרוחקים יותר מבלי לעשות זאת באמצעות מכונית שכורה. Greyhound‏‏, שיחה בחינם: 1 800 231-2222. חברת גרייהאונד מפעילה קווים הפועלים בין כ-100 מיקומים ברחבי ארצות הברית. באופן כללי חברת גרייהאונד נוהגת להפעיל שירותי אוטובוסים לאורך הכבישים הראשיים באותם המסלולים שחברת אמטרק מפעילה שירותי רכבת. במקרים מסוימים נסיעה באוטובוסים של גרייהאונד תהיה זולה יותר, מהירה יותר ויש תדירות גבוה יותר של אוטובוסים מאשר התדירות של הרכבות אותם אמטרק מפעילה. Hoang Express‏‏, ☎ +1 714 839-3500, שיחה בחינם: +1-888-834-9336. החברה מפעילה קווי אוטובוס בין אזור SoCal (סן דייגו, אל מונטה, לוס אנג'לס, ווסטמינסטר), אזור מפרץ סן פרנסיסקו (סן פרנסיסקו, סן חוזה ואוקלנד) וסקרמנטו במסלול אחר שעובר דרך לוס אנג'לס. החברה מציעה גם שירות אוטובוסים הפועל בין לוס אנג'לס לאריזונה (עלות הנסיעה בין פניקס, צ'נדלר וטמפה לאזור מפרץ סן פרנסיסקו היא בסביבות 60–65 דולרים, ועלות הנסיעה בין פניקס, צ’נדלר וטמפה לסקרמנטו היא בסביבות 80 דולרים). International Bus Lines‏‏, ☎ +1 213 629-4885, שיחה בחינם: +1-888-834-9336. החברה מפעילה קו אוטובוס הפועל בין טיחואנה, סן איסידרו, סנטה אנה, לוס אנג'לס, סן פרננדו, בייקרספילד, פרזנו, וסן חוזה/סטוקטון (המסלול מתפצל/מתחבר ביישוב מדרו) ועוד מספר תחנות ביניים לאורך הדרך. LuxBus‏‏, שיחה בחינם: +1-877-610-7870. החברה מפעילה שירות אוטובוסים המביא לקוחות של בתי מלון מ/אל בתי המלון. השירות זמין בערים לאס וגאס, אנהיים, וסן דייגו. Mendocino Transit Authority (או בקיצור MTA)‏‏. החברה מפעילה קווי אוטובוסים רבים באזור רצועת החוף הצפונית לאורך כביש מס’ 1 בין פורט בראג לצומת נהר נבארו (קו מס’ 65), פוינט ארנה (קו מס’ 75), מפרץ בודגה וסנטה רוזה (קו מס’ 95). החברה מפעיל גם קו נוסף בין פורט בראג לוויליטיס, אוקיה וסנטה רוזה לאורך כביש SR-20 והכביש המהיר מס’ 101 (קו מס’ 65). בחלקים רבים באזור זה אמצעי התחבורה הציבורית היחידים שזמינים הם של MTA משום שהאוטובוסים של גרייהאונד לא פועלים באזור זה ולרכבות של אמטראק יש תחנות עצירה רק לאורך הכביש המהיר מס’ 101. Megabus‏‏. החברה מפעילה בין היתר קו אוטובוס בין לאס וגאס שבנבדה ללוס אנג'לס וקו אוטובוס שפועל בין סן פרנסיסקו לסקרמנטו אשר עובר לאורך הכביש המהיר I-80. Orange Belt Stages‏‏, ☎ +1 559 733-4408, שיחה בחינם: 1 800-266-7433. החברה מפעילה קו אוטובוס הפועל בין לנמור לסנטה מריה אשר עובר דרך פאסו רובלס וסן לואיס אוביספו. החברה מפעילה גם סיורים מודרכים למיקומים שונים ברחבי קליפורניה. Sage Stage‏‏, ☎ +1 530 233-6410. החברה מפעילה קווי אוטובוס הפועלים בין אלטוראס וקנבי שבמחוז מודוק אשר באזור שאסטה קסקיידס, לרדינג, לעיר רינו שבנבדה, ולעיר קלאמאת’ פולס בשלושה קווים נפרדים. Santa Barbara Airbus‏‏, ☎ +1 805 964-7759, שיחה בחינם: +1-800-423-1618. החברה מפעילה מדי יום שמונה אוטובוסים שיוצאים מנמל התעופה LAX שבלוס אנג’לס ומגיעים לקרפינטריה, סנטה ברברה וגולטה. Cabin‏‏. קו אוטובוס שפועל בשעות הלילה בין סן פרנסיסקו ללוס אנג'לס. זהו אוטובוס מסוג"Sleeper bus” הכולל מיטות קומתיים עם מחיצות שמאפשרות לשמור על הפרטיות עבור כל הנוסעים, שקעי חשמל וחיבור לאינטרנט האלחוטי ללא תוספת תשלום כולשהי. Tufesa‏‏, ☎ +1 213 489-8079. החברה מפעילה קו אוטובוס בין לוס אנג'לס וסקרמנטו (אשר עובר בין היתר דרך בייקרספילד, ופרזנו), קו אוטובוס בין לוס אנג’לס לסולט לייק סיטי (אשר עובר בין היתר דרך בארסטו, לאס וגאס, וסנט ג'ורג’), קו אוטובוס בין לוס אנג’לס להרמוסילו (שעובר דרך פניקס, טוסון, ונוגלס), וקו אוטובוס שעובר בין לוס אנג’לס לאזור מפרץ סן פרנסיסקו ולטיחואנה (דרך סנטה אנה, סן דייגו וסן איסידרו). Yarts‏‏. החברה מפעילה ארבעה קווי אוטובוס שונים בין הפארק הלאומי יוסמיטי (ממרכז המבקרים) לפרזנו, מרסד, מאמות’ לייק, וסונורה. Jass‏‏, ☎ +1 408 209-0304. החברה מפעילה קווי אוטובוסים שונים בין היעדים סן פרנסיסקו, סן חוזה, סנטה קלרה, אוקלנד ואזורים אחרים ברחבי קליפורניה. === ברגל === שביל הרכס הפסיפי הוא מסלול הליכה פופולרי באורך 4,270 קילומטרים המשתרע לאורך החוף המערבי של ארצות הברית ואשר חוצה את מדינת קליפורניה מהקצה הצפוני לקצה הדרומי. שביל התגליות האמריקאי (אנ') עובר בין נבדה ואזור רצועת החוף של קליפורניה. === בסירה === למרות שאין יותר מדי שירותי מעבורות ברחבי קליפורניה, שייט במעבורת עשוי להיות חוויה מרגיעה ומהנה שתאפשר לכם לחוות את הנופים המרהיבים לאורך רצועת החוף. שירותי המעבורת הבולטים ביותר בקליפורניה נמצאים באזור מפרץ סן פרנסיסקו (אשר יוצאים משם לאיי התעלה ולאי קטלינה אשר בקרבת לוס אנג'לס. בכמה מעיירות החוף הקטנות יותר ישנם גם שירותי "מוניות מים" (Water taxi) שפועלים בתחומים של אותן הערים בלבד. ערים רבות בקליפורניה ממוקמות לאורך רצועת החוף, או לאורך נהרות ונחלים ובשל כך ניתן בהחלט גם לשוט בין מיקומים בולטים שונים באמצעות סירות. == חשוב לדעת == === הקונסוליה הישראלית === ישראל ‏כתובת: 11766 Wilshire Blvd. Suite 1600 Los Angeles, CA 90025.‏, ☎ ‎323-852-5500. ‏ שעות פעילות: פתוח בימים ב' עד ו' בשעות 9:00 עד 12:00. == נימוסים והליכות == קליפורניה ידועה במיוחד בשל האוכלוסייה הגדולה והמגוונת שבה. ישנו הבדל ניכר בין האוכלוסייה הטיפוסית באזור צפון קליפורניה לאוכלוסייה הטיפוסית בדרום קליפורניה, בעוד שהאזורים הכפריים באזור עמק המרכזי ובחלקים המזרחיים של המדינה שונים עוד יותר. נושאים רגישים במיוחד בקליפורניה כוללים הגירה, וכמו גם זכויות לשימוש במשאבי המים והקרקע. אזור לוס אנג'לס ואזור מפרץ סן פרנסיסקו ידועים במיוחד בשל היותם מהאזורים הליברליים ביותר מבחינה פוליטית בארצות הברית, והם ממשיכים לשמש כמרכזי תרבות הנגד העיקריים בעולם כיום. מנגד, אזורים מסוימים בקליפורניה, ובמיוחד אזור העמק המרכזי, נוטים להיות שמרנים. עם זאת, מומלץ שלא להניח מראש מה הנטייה הפוליטית של האדם על סמך מקום מגוריו בלבד. == חשוב לדעת == === סכנות פוטנציאליות === כדאי לקחת בחשבון שבשל הקרבה של קליפורניה לגבול עם מקסיקו מומלץ להיו זהירים יותר כאשר מתקרבים לאזורים הסמוכים לגבול. באזורים שקרובים יותר לגבול עשויים להיות מחסומים או פטרולים של סוכנות המכס והגנת הגבולות של ארצות הברית (CBP). ה-CBP רשאי מבחינה חוקית לעצור כל אדם באזור שנמצא כ-100 קילומטרים מהגבול על מנת לבדוק אם מדובר באזרח אמריקני ו/או על מנת לבדוק אם מדובר בתושב חוקי או לא חוקי. בדרך כלל האוכלוסייה הלא-לבנה שנמצאת באזור זה, ובמיוחד אנשים ממוצא היספני, יהיו אלו בהם הרשויות יתמקדו בבדיקות אותם הם עורכים. כדאי לקחת בחשבון מה המיקום בו אתם נמצאים בכל עת. מומלץ לוודא שאתם בטוחים ולהסתמך על השכל הישר בעת קבלת החלטות. הימנעו מלאסוף טרמפיסטים. אם מדובר בתושב לא חוקי או אדם שנושא סמים, הרשויות עלולות לקבוע שאתם שותפים לעבירה ו/או עוסקים בסחר בסמים. מומלץ לוודא שחפצים יקרי ערך נעולים ו/או נמצאים מחוץ לטווח הראייה של העוברים ושבים. מומלץ מלטייל ב"שבילים" לא רשמיים. מומלץ להימנע מלקחת חלק בטיול הליכה או לעשות קמפינג באזורים בהם יש סיכון מוגבר לקיומה של פעילות לא חוקית בקרבת הגבול. אם אתה מבקרים בפארק לאומי או ממלכתי, מומלץ להתייעץ עם צוות העובדים הפארק על מנת לוודא שאכן תטיילו באזורים הבטוחים יותר. ==== אזור הגבול עם מקסיקו ==== חציית הגבול אלפי אזרחים אמריקאים עוברים את הגבול למקסיקו מדי שנה על מנת לבקר במדינת באחה קליפורניה שבמקסיקו, כאשר עבור רוב המטיילים מדובר בחוויה מהנה. עם זאת, עבור מיעוט קטן מהמטיילים שנוסעים לבאחה קליפורניה הנסיעה למקסיקו זכורה כחוויה לא מוצלחת. משום כך, לפני הנסיעה למקסיקו מומלץ לוודא שיש ברשותכם את המסמכים הנחוצים לשם כך ושאתם מודעים היטב לכל ההמלצות של ממשרד החוץ האמריקאי, והלשכה לעניינים קונסולריים. ישנם שישה מעברי הגבול בין קליפורניה ומקסיקו - שני מעברי גבול בין סן-דייגו לטיחואנה, מעבר גבול אחד בין בטהקאטה, שני מעברי גבול בין קלקסיקו ומקסיקאלי, ומעבר גבול אחד בין אנדרדה ולוס אלגודונס. לארצות הברית יש קונסוליהכללית בטיחואנה וקונסוליה במקסיקאלי. למקסיקו יש קונסוליות בקלקסיקו, פרזנו, לוס אנג'לס, אוקסנארד, סקרמנטו, סן ברנרדינו, סן דייגו, סן פרנסיסקו, סן חוזה וסנטה אנה. ==== פשע ==== מרבית מעשי הפשע באזורים העירוניים מתרחשים באזורים הגרועים ביותר של לוס אנג'לס, סן פרנסיסקו, ואוקלנד. באזור ערי העמק המרכזי כגון סקרמנטו, סטוקטון, ופרזנו ישנם גם לא מעט פשיעה מצד כנופיות מקומיות. ערי החוף הצפוניות כמו יוריקה מתמודדות בעיקר עם פשעים הכרוכים לסחר בסמים וגניבות. עם זאת, באופן כללי מרבית הערים בקליפורניה בטוחות למדיי. כל עוד תנקטו באמצעי הזהירות הבסיסיים על מנת שלא להפוך לקורבנות של פשיעה, כגון לוודא שלא קל לגנוב ממכם את הטלפון הנייד ו/או חפצים יקרי ערך אחרים בזמן שאתם מבקר באזורי התיירות, וכל עוד שאתם לא מסתובבים בשכונות מוזנחות/עניות, סביר להניח שתהיו בטוחים לאורך הביקור בקליפורניה. אם אתם נוסעים לאורך כביש החוף הפסיפי או כביש מס' 101, ייתכן שתבחינו במספר לא מבוטל של טרמפיסטים לאורך הדרך. רוב הטרמפיסטים הם מטיילים צעירים ולא מזיקים או אנשים שפשוט צריכים להגיע ליעד מסוים אך אין להם מכונית, אך כדאי גם לקחת בחשבון שישנם לא מעט טרמפיסטים שעלולים להיות מסוכנים. כמו תמיד, הקפידו להסתמך על שיקול הדעת והשכל הישר, ולאסוף טרמפיסטים אך ורק אם אתם מרגישים בטוחים במאה אחוזים שמדובר באנשים עליהם אתם יכולים לבטוח. בכל מקרה מומלץ שלא לאסוף טרמפיסטים אם אתם נוסעים לבד. מלבד מריחואנה, צריכת סמים איננה חוקית במדינת קליפורניה. אנשים בגיל 21 ומעלה רשאים על פי חוק להחזיק בכמויות קטנות של מריחואנה (ולצרוך אותם), כל עוד המריחואנה איננה נצרכת בפומבי, וכל עוד הם לא הביאו איתם מריחואנה לבית ספר או גן ילדים. הכמות המרבית שאדם רשאי לשאת היא גרם אחד של מריחואנה או 8 גרם של תרכיזים המכילים מריחואנה. חלק מבתי המרקחת המורשים בקליפורניה מוכרים מוצרי מריחואנה לציבור הרחב, אם כי מרביתם רשאים לעשות זאת רק לאנשים שיש להם מרשם מרופא. ישנם כיום אף שירותי משלוח של מריחואנה אשר חוקיים לחלוטין. אף על פי כן, מריחואנה עדיין בלתי חוקית על פי החוק הפדרלי בארצות הברית, ולכן אסור להביא איתכם מריחואנה מקליפורניה למדינות אחרות בארצות הברית - אפילו למדינה אחרת בה מריחואנה היא חוקית - מכיוון שהדבבר ייחשב לסחר בסמים והעונש על כך צפוי להיות חמור. כמו כן, אין להביא מריחואנה לשטחים פדרליים, כולל כל אחד מעשרות הפארקים הלאומיים והיערות הלאומיים של קליפורניה. אם נקלעתם למצב חירום מכל סוג שהוא, חייגו למספר 9-1-1 מכל טלפון (הקפידו כמובן לעשות זאת אך ורק אם מדובר במקרה חירום) ==== רעידות אדמה ==== רעידות אדמה גדולות מספיק בשביל לגרום נזקים מהותיים הן נדירות למדיי באזור קליפורניה, אך נותרו סכנה ממשית. רוב רעידות האדמה בקליפורניה הן קלות ונמשכות שניות ספורות בלבד. לא סביר שתקלעו לרעידת אדמה מהסוג הזה במהלך הביקור בקליפורניה. בהשוואה ליפן, בה רעידות אדמה נפוצות במיוחד וישנה מערכת התראה בטלפונים החכמים אשר מפותחת היטב, או מקסיקו סיטי בה ניתן בקלות יתרה יותר לחזות רעידות אדמה, כדאי לקחת בחשבון שבאזור קליפורניה כנראה לא תקבלו אזהרה בזמן לקראת רעידת אדמה במכשיר הנייד. אם תרגישו שמתחילה רעידת אדמה מצאו מיד מכסה על הקרקע והישארו שם עד שרעידת האדמה תיגמר. הסכנות הגדולות ביותר במהלך רעידת אדמה הן מחפצים שנופלים (כגון ספרים או בקבוקים שעפים מהמדפים - או במקרים מסוימים אולי אף כל המדף עם כל תוכנו, אם הוא לא הותקן כראוי) ומחלונות שעלולים להתנפץ. משום כך, כאשר מתחילה רעידת אדמה מומלץ להתרחק מהחלונות ולהסתתר מתחת לשולחן יציב ולהחזיק היטב בשולחן. בניגוד לדעה הרווחת, מומלץ שלא לעמוד מתחת למשקוף - משקופי הדלתות הם חלקים פחות יציבים במבנים מודרניים ולא יספקו הגנה מספקת מפני חפצים נופלים. אם אתם נמצאים בתוך הבית, מומלץ במיוחד להימנע מלרוץ החוצה. חלקים מהמבנים עלולים להתמוטט במהלך רעידת האדמה ולגרום לפציעות קשות יותר מכל הפציעות שתהיו עלולים לקבל בתוך המבנים. אם אתם נמצאים בחוץ כאשר רעידת האדמה מתחילה הקפידו להתרחק ככל האפשר מבניינים ולהתרחק מקווי חשמל. לעיתים רבות אנשים שנוסעים במכונית כאשר מתחילה רעידת אדמה עלולים לחשוב קודם כל שאולי מדובר בבעיה כלשהי במכונית. משום כך, מומלץ תמיד להאט ולעצור במקום הבטוח הקרוב ביותר. כאשר רעידת האדמה מסתיימת תוכלו לחזור ולנסוע. ==== מדבריות ==== האזור שמשתרע בין קליפורניה לנבדה ובין קליפורניה לאריזונה הוא אזור מדברי נרחב כאשר החלק הנודע ביותר (או הידוע לשמצה ביותר) הוא האזור שמכונה "עמק המוות", בו לאורך השנים היו אף מספר תיירים ומטיילים שאכן מתו כתוצאה מהחום הכבד בעת שהם חקרו את האזור. אם אתם מתכננים לנסוע או ללכת באזור המדבריות של קליפורניה מומלץ במיוחד להקפיד לפעול לפי ההנחיות הנוגעות להישרדות באזורי מדבר. הקיפדו לקחת איתכם הרבה מים (כדאי לקחת בחשבון שתצטרכו לשתות לפחות ארבעה ליטרים מים לכל אדם בכל יום), קרם הגנה, ותלבשו בגדים קלים. מומלץ ליידע מישהו לאן בדיוק אתם נוסעים ומתי בדיוק אתם אמורים לחזור. הקפידו לוודא שמיכל הדלק יהיה מלא לפני שתיסעו אל תוך אזור המדבריות משום שחלק גדול מאזורי המדבר מרוחקים למדיי ואין בהם תחנות דלק לאורך מרחקים ארוכים למדיי (במקרים מסוימים לא תמצאו שום תחנת דלק או נקודת עצירה במרחק של כ-160 קילומטרים). אם המכונית בה אתם נוסעים תפסיק לפעול באזור הזה הדבר עלולה לגרום לכך שתהיה לכם חוויה מאוד לא נעימה במקרה הטוב, וטראגית במקרה הגרוע ביותר. כמו כן, כדאי במיוחד לטייל במהלך החלק המוקדם יותר של היום, מכיוון שבאזור הזה של קליפורניה לעיתים רבות נוטות להתרחש סופות רעמים פתאומיות במהלך שעות אחר הצהריים. במקרה שנקלעתם לתנאי מזג אוויר סוערים, מומלץ במיוחד להגיע לאזור קרקע גבוהים יותר. סופות הרעמים עלולות לגרום לשיטפונות בזק בקניונים ובאזורים נמוכים אחרים. ==== שריפות יער ==== שריפות יער שכיחות למדיי בקליפורניה בין החודשים מאי עד אוקטובר, אך לעיתים רבות יכולות להיות שריפות יער גם בתקופות אחרות של השנה. על מנת שאתם חלילה לא תגרמו לשריפת יער מומלץ תמיד לוודא שתנקו היטב את האזור אשר מסביב לבור המדורה, מומלץ לוודא שלא תשאירו מדורות בוערות ללא השגחה, וחשוב להקפיד שלא להיפטר מסיגריות על ידי זריקתם מהמכונית בעת הנסיעה. שריפות היער גורמות גם לכמויות אדירות של עשן בכל האזור אשר משפיע על אזור נרחב במידה ניכרת מהמיקום בו מתרחשת השריפה עצמה. אם אתם סובלים מבעיות נשימה מומלץ להתייעץ באתרי מידע למטיילים בקליפורניה לפני שמחליטים לבקר באזורים בהם מתרחשות יער שריפות, או בכל מקום אליו מגיע חלק גדול מהעשן משריפות היער. ==== מפולות בוץ ==== לאחר עונת שריפות היער מגיעה עונת הגשמים, והאזורים ההרריים בהם הצמחייה נשרפה יהיו כעת פגיעים במיוחד להיווצרות של מפולות בוץ הרסניות אשר לעיתים עלולות להיות קטלניות. מומלץ לשים לב לכל האזהרות שמתפרסמות אודות פינוי אזורים מסוימים מחשש למפולות בוץ. ==== חיות בר ==== ישנם דובים באזור סיירה נבדה ובכל האזורים הסמוכים. בעוד שהדובים תוקפים בני אדם רק לעיתים רחוקות למדיי, חשוב מאוד להקפיד שלא להתקרב לדובים. אם אתם נמצאים באתר קמפינג תצטרכו לוודא שהמזון, הפסולת מהמזון ופריטים אחרים עם ריח חזר כגון סבון ומשחת שיניים נמצאים הרחק במיקום סגור כך שחלילה הדבר לא ימשוך לאתר הקמפינג דובים. בקליפורניה ישנם גם פומות ההרים, אך הם בעיקר חיים באזורים ההרריים ונדיר למדיי לראות אותם, למרות שהיו מקרים בהם הם תקפו בעבר בני אדם. אם הבחנתם בפומת הרים, מומלץ לצעוק ולנופף בזרועותיכם על מנת לגרום לכך שתיראו גדולים ומאיימים ככל האפשר. זאבי הערבות (Coyotes) נפוצים למדי בקליפורניה, אפילו באזורים אשר מאוכלסים יחסית כמו הרי הוליווד. זאבי הערבות אינם מהווים סכנה ממשית לבני אדם, אך הם עלולים במקרים מסוימים לתקוף כלבים, חתולים ובעלי חיים אחרים. בעלי חיים רבים, ובמיוחד עטלפים, עלולים להיות חולים בכלבת. כמו כן כדאי להיזהר מקרציות עם מחלת ליים ומעכסנים (Rattlesnakes) אשר נמצאים בעיקר בשמורות הטבע וביערות. בקליפורניה ישנם גם שני מינים של עכבישים שעלולים להיות קטלניים - האלמנה השחורה (Black widow) והשישן החום (Brown recluse) - כח עוד שתקפידו לא להסתובב באזור של מבנים נטושים ו/או ערמות של עצים, מרבית הסיכויים שלא תיתקלו בהם. אם נעקצתם או ננשכתם על ידי חיה כלשהי, הקפידו לפנות בהקדם לקבלת טיפול רפואי. מעת לעת מתרחשים לאורך חופי קליפורניה התקפות כרישים, אף על פי כן אלא אם כן חוף ספציפי הבחין בכריש הנמצא בקרבת מקום, הסבירות שתיתקלו בכריש בעת שתשחו בחוף רחצה בקליפורניה היא קלושה במיוחד. === בריאות המטייל === זיהום אוויר בעוד ששיעור זיהום האוויר בקליפורניה נמצא בדעיכה מהותית מאז שנות ה-70 של המאה ה-20, מעל ל-90 אחוזים מתושבי קליפורניה חיים באזורים עם אוויר לא נקי אשר עלול להיות מסוכן לבריאות של האנשים שנושמים אותו בטווח הארוך. לאנשים שמבקרים באזור ההרים או באזורים הכפריים של צפון קליפורניה אינם צריכים לדאוג לגבי זיהום אוויר באזורים הללו. באופן כללי בשל הסתמכות היתר על מכוניות באזור קליפורניה, בשל הכמות הנמוכה יחסית של הגשמים באזור קליפורניה, ובשל העובדה שישנם עמקים רבים המוקפים בהרים, אזור העמק המרכזי ואזור מפרץ סן פרנסיסקו הם מהאזורים עם איכות האוויר הגרועה ביותר בארצות הברית. המצב אף מחמיר במיוחד כאשר שכבת אוויר קרה "נלכדת" על ידי שכבה של אוויר חם שנמצאת מעליה - מצב שסביר להניח יותר שקורה באזור של אגנים. למרות שזיהום האוויר רק לעיתים רחוקות יהיה ברמות שייחשבו למסוכנות באופן מיידי, כדאי עדיין לשים לב להתראות בנושא. אם יש לכם בעיות נשימה מומלץ לברר באתר של שירות מזג האוויר הלאומי אם ישנם המלצות שונות לאנשים עם בעיות נשימה שמתכוונים לטייל באזורים בהם אתם הולכים לשהות במהלך הטיול. מחלות האוגר היערוני (Deer mice) מסוגל להדביק אנשים בנגיף הגורם לתסמונת ריאות מנגיף ההנטה (Hantavirus pulmonary syndrome, או בקיצור HPS). סביר להניח שתדבקו ב-HPS אם תנשמו אבק המכיל את הפרשות של האוגר היערוני. בפועל רק אנשים מעטים במיוחד נדבקים ב-HPS מדי שנה, אך מוטב להיות זהירים. אנשים שנדבקים ב-HPS בדרך כלל צריכים לקבל טיפול של שבוע או שבועיים בבית החולים. == יעדים סמוכים בולטים == אריזונה - אטרקציית תיירות בולטת במיוחד במדינה כוללת בין היתר את הפארק הלאומי גרנד קניון. אריזונה גובלת בקליפורניה בחלקה הדרומי-מזרחי של קליפורניה, ונמצאת מעבר לנהר הקולורדו. נבדה - אטרקציית תיירות בולטת במיוחד במדינה, אשר נמצאת ממזרח לקליפורניה, כוללת בין היתר את העיר לאס וגאס, למרות שכם ערים כגון רינו וקרסון סיטי מהווים יעדים פופולריים למבקרים. אורגון - המדינה, אשר נמצאת מצפון לקליפורניה, מכילה הרים מרשימים ויערות נרחבים. הוואי - מטיילים רבים יוצאים לטיסה/שייט להוואי מקליפורניה. הטיסה להוואי אורכת בסביבות 5 שעות. באחה קליפורניה - אנשים רבים שבוחרים לעבור את הגבול על מנת לבקר במקסיקו בוחרים לבקר באזור הזה של מקסיקו אשר נמצא בסמוך לקליפורניה. == ראו גם ==